રાજ્ય સરકાર અને પાટીદાર આગેવાનો વચ્ચે યોજાયેલી બેઠક બાદ રાજ્યના નાયબ મુખ્યપ્રધાન નિતીન પટેલે પત્રકારો સાથે વાત કરી હતી. નીતીનભાઈએ જણાવ્યું કે પાટીદાર આગેવાનો સાથે થયેલી બેઠક સારી રહી. ખૂબ જ શાંતિથી ચર્ચા થઈ અને તમામ પાસાઓ પર વિસ્તૃત ચર્ચા કરવામાં આવી. નિતીનભાઈએ જણાવ્યું કે કેટલાક લોકો રાજકીય રીતે પ્રેરિત થઈને આંદોલન કરી રહ્યા છે. સરકાર સાથે કંઈક અલગ બોલે છે અને બહાર મિડિયામાં જુદા નિવેદનો આપે છે. નિતીનભાઈએ જણાવ્યું કે અમે પાટીદારો સામે થયેલા તમામ કેસો પરત ખેંચવા માટે તૈયાર છીએ. અને તેમને સરકારી નોકરીમાં અગ્રતા ક્રમ પણ આપવામાં આવશે. પાટીદાર સમાજને મદદરૂપ થવા માટેની પાટીદાર આગેવાનોની માંગને સરકારે સ્વીકારી છે, બિનઅનામત જ્ઞાતિ આયોગ બનશે, જે માટે કાલે કેબિનટની બેઠકમાં મંજૂરી મળશે, અને ટૂંકસમયમાં બિનઅનામત જ્ઞાતિ આયોગની રચના કરવાની સત્તાવાર જાહેરાત કરાશે. નિતીનભાઈએ જણાવ્યું કે હાર્દિક પટેલ અને લાલજી પટેલ સાથે વિસ્તૃત ચર્ચા થઈ છે. પાટીદાર સમાજના અગ્રણીઓનો આભાર માનું છું.